Baie mense was skepties oor die idee. Hoekom sal ’n landboutydskrif hom besig hou met kos en resepte? Dan was ons redakteur, Chris Burgess, se antwoord altyd: “Maar Landbouweekblad is die oorspronklike kostydskrif! Want sonder boere wat Suid-Afrika se winkelrakke en spense onder ’n verbysterende verskeidenheid kos laat kreun, sou daar bitter min gewees het om oor te skryf in daardie fênsie glanskostydskrifte!”
Reg van die begin af het lesers oorweldigend gunstig gereageer op die gesprekke met boere wat in die tydskrif gepubliseer word – waar boere self met lesers kan praat oor hul bedrywe, produkte en die kwessies wat hulle elke dag moet aanpak om te sorg dat die res van ons kan eet.
Ná die eerste paar uitgawes het ons lesers begin vra vir ’n kookboek waarin die beste resepte wat in Landbou Boerekos verskyn het, saamgevat is. Omdat dit ’n kostydskrif met ’n landbouhart is, het ons besluit om die boek se resepinhoud volgens plaasprodukte in te deel.